สมาคมเข้าสอบสกัด‘ซีไอเอ็มบี’ปล้นมาร์เก็ตติง
สมาคม บล. ออกโรงสอบ บล.ซีไอเอ็มบี ปล้นมาร์เก็ตติง หวั่นทำระบบพัง
10 ส.ค. 2554

สมาคม บล. ออกโรงสอบ บล.ซีไอเอ็มบี ปล้นมาร์เก็ตติง หวั่นทำระบบพัง
นางภัทธีรา ดิลกรุ่งธีระภพ นายกสมาคมบริษัทหลักทรัพย์ (สมาคม บล.) เปิดเผยว่า สมาคม บล.ได้รับร้องเรียนจากสมาชิกหลายราย กรณีที่ บล.ซีไอเอ็มบี รับเจ้าหน้าที่การตลาด (มาร์เก็ตติง) เข้าทำงานที่ไม่ปกติ เป็นการฝ่าฝืนข้อตกลงระหว่างสมาชิก อาจมีการจ่ายผลตอบแทนให้มาร์เก็ตติงไม่เป็นไปตามประกาศตลาดหลักทรัพย์ ส่งผลกระทบต่อการพัฒนาอุตสาหกรรม ไม่สอดคล้องกับแนวทางพัฒนาธุรกิจที่มุ่งเน้นคุณภาพ
การดำเนินการกับ บล.ซีไอเอ็มบี จะเข้าตรวจสอบการปฏิบัติงานของมาร์เก็ตติงในการให้บริการ คำแนะนำ การส่งคำสั่งซื้อขาย ขณะนี้ยังไม่มีมาตรการลงโทษ เป็นเพียงการเข้าตรวจสอบ หากพบพิษโทษรุนแรงถูกปรับและขับออกจากสมาคม 
นายกสมาคม บล. กล่าวว่า ได้เรียกผู้บริหารซีไอเอ็มบีมาคุย โดยยอมรับว่าอยู่ในช่วงการเปลี่ยนแปลง ซึ่งนายสุชาย สุทัศน์ธรรมกุล เพิ่งเข้ามาบริหารรับปากจะดูแลให้เป็นระเบียบมากกว่านี้
“การย้ายงานปกติคือ ไม่ทำผิดกฎระเบียบของสมาคมและตลาด ซึ่งสมาคมไม่สนับสนุนและไม่ต้องการให้เกิดขึ้น ต้องเน้นการสร้างคนใหม่ ไม่ใช่แย่ง” นายกสมาคม บล. กล่าว
แหล่งข่าวเปิดเผยว่า การดึงมาร์เก็ตติงของ บล.ซีไอเอ็มบี ใช้กลยุทธ์การจ่ายผลตอบแทนให้มาร์เก็ตติง 10% ของค่านายหน้าย้อนหลัง 1 ปี